
Az Európai Parlament
–	tekintettel a Bizottságnak az Európai Parlamenthez és a Tanácshoz intézett javaslatára (COM(2024)0370 – C10-0166/2024),
–	tekintettel az elbocsátott munkavállalók támogatását szolgáló Európai Globalizációs Alkalmazkodási Alapról (EGAA) és az 1309/2013/EU rendelet hatályon kívül helyezéséről szóló, 2021. április 28-i (EU) 2021/691 európai parlamenti és tanácsi rendeletre[footnoteRef:1] (a továbbiakban: EGAA-rendelet), [1:  	HL L 153., 2021.5.3., 48. o., ELI: http://data.europa.eu/eli/reg/2021/691/oj. ] 

–	tekintettel az (EU, Euratom) 2024/765 rendelettel[footnoteRef:2] módosított, a 2021–2027-es időszakra vonatkozó többéves pénzügyi keretről szóló, 2020. december 17-i (EU, Euratom) 2020/2093 tanácsi rendeletre[footnoteRef:3] és különösen annak 8. cikkére, [2:  	A Tanács (EU, Euratom) 2024/765 rendelete (2024. február 29.) a 2021–2027-es időszakra vonatkozó többéves pénzügyi keretről szóló (EU, Euratom) 2020/2093 rendelet módosításáról (HL L, 2024/765, 2024.2.29., ELI: http://data.europa.eu/eli/reg/2024/765/oj).]  [3:  	HL L 433. I, 2020.12.22., 11. o., ELI: http://data.europa.eu/eli/reg/2020/2093/oj. ] 

–	tekintettel az Európai Parlament, az Európai Unió Tanácsa és az Európai Bizottság közötti, a költségvetési fegyelemről, a költségvetési ügyekben való együttműködésről és a hatékony és eredményes pénzgazdálkodásról, valamint az új saját forrásokról és az új saját források bevezetésére irányuló ütemtervről szóló, 2020. december 16-i intézményközi megállapodásra[footnoteRef:4] és különösen annak 9. pontjára, [4:  	HL L 433. I, 2020.12.22., 28. o., ELI: https://eur-lex.europa.eu/eli/agree_interinstit/2020/1222/oj. ] 

–	tekintettel a szociális jogok európai pillérének elveire és a szociális jogok európai pillérérének megvalósítására vonatkozó cselekvési tervben meghatározott célokra,
–	tekintettel a Foglalkoztatási és Szociális Bizottság levelére,
–	tekintettel a Költségvetési Bizottság jelentésére (A10-0019/2024),
A.	mivel az Unió jogalkotási és költségvetési eszközöket hozott létre ahhoz, hogy további támogatást nyújtson a világkereskedelem fő strukturális változásainak következményei által sújtott vagy a globális pénzügyi és gazdasági válság következtében elbocsátott munkavállalóknak, és támogassa újbóli munkaerőpiaci beilleszkedésüket; mivel ez a támogatás a munkavállalóknak és azoknak a vállalatoknak nyújtott pénzügyi támogatáson keresztül valósul meg, amelyeknek dolgoztak;
B.	mivel Belgium a 2023. december 31-től 2024. április 30-ig tartó referencia-időszakban a NACE Rev. 2. rendszer szerinti 17. ágazatban (Papír, papírtermék gyártása) és 28. ágazatban (Gép, gépi berendezés gyártása) történt 681 elbocsátást[footnoteRef:5] követően EGF/2024/002 BE/Limburg Machine and paper referenciaszámmal kérelmet nyújtott be az Európai Globalizációs Alkalmazkodási Alapból (EGAA) nyújtandó pénzügyi hozzájárulás iránt; [5:  	Az EGAA-rendelet 3. cikke értelmében.] 

C.	mivel a kérelem a Sappi Lanaken NV vállalattól (papír) elbocsátott 567 munkavállalóra, valamint a Purmo Group Belgium NV (gépek) vállalattól elbocsátott 114 munkavállalóra vonatkozik; 
D.	mivel a kérelem az EGAA-rendelet 4. cikke (2) bekezdésének c) pontjában foglalt beavatkozási kritériumon alapul, amely a következőket írja elő: legalább 200 elbocsátott munkavállaló egy négy hónapos referencia-időszak alatt ugyanazon vagy különböző gazdasági ágazatokban működő és ugyanabban a régióban található vállalkozásoktól;
E.	mivel a Covid19-világjárvány és az Ukrajna elleni orosz agresszíós háború csökkentette a gazdasági versenyképességet, és negatív hatást gyakorolt Belgium gazdasági növekedésére;
F.	mivel a Sappi Lanaken famentes bevont papír (WCP) gyártására szakosodott; mivel a grafikai termékek iránti keresletnek a fokozott digitalizáció miatti csökkenése az európai WCP-ipar kapacitásfeleslegének növekedéséhez vezetett; mivel a Sappi Lanaken termelését nem lehetett jelentős beruházások nélkül más papírtermékekre átállítani, és ezért a Sappi-csoport úgy döntött, hogy leállítja a termelést Lanakenben, és bezárja az üzemet, mivel az ágazat strukturális többletkapacitása miatt nem sikerült megfelelő vásárlót találni; 
G.	mivel a Purmo csoport radiátortermelési volumene a 2018–2023-as időszakban folyamatosan csökkent, a 2018. évi 820 000 egységről 320 000 egységre 2023-ban (-60%); mivel a Purmo csoport különböző európai üzemeinek előállítási költségeit összehasonlítva a zonhoveni telephely hátrányos helyzetben van, mivel költségei 17–35%-kal magasabbak; mivel a Purmo csoport úgy döntött, hogy leállítja az 50 mm-es panelradiátorok gyártását a zonhoveni üzemben, és bezárja az érintett gyártósort;  mivel az Ukrajna elleni orosz agressziós háborúból eredő, a gáz rendelkezésre állásával és áraival kapcsolatos váratlan helyzetet, valamint az alacsony hőmérsékletű fűtési rendszereket a panel radiátorok kárára támogató uniós jogszabályokat követően valószínűtlen a kereslet helyreállása, hiszen a radiátorok piaca egyre inkább a használatban lévő egységek lecserélésére fog korlátozódni; 
H.	mivel a két vállalat a belga joggal összhangban követte a munkavállalók képviselőinek tájékoztatására és a velük folytatott konzultációra vonatkozó kötelező eljárást, és foglalkoztatási egységet hozott létre, amelynek célja, hogy a csoportos létszámcsökkentéssel összefüggésben elbocsátott munkavállalók számára az újbóli elhelyezkedés esélyének javítását célzó szolgáltatásokat nyújtson; 
I.	mivel az EGAA-ból nyújtott pénzügyi hozzájárulásoknak elsősorban olyan aktív munkaerőpiaci szakpolitikai intézkedésekre és személyre szabott szolgáltatásokra kell irányulniuk, amelyek célja a kedvezményezettek tisztességes és fenntartható foglalkoztatásba való gyors visszailleszkedése az eredeti tevékenységi ágazatukon belül vagy azon kívül, miközben felkészítik őket a zöldebb és digitálisabb európai gazdaságra;
J.	mivel az EGAA éves maximális összege (2018-as árakon számítva) az (EU, Euratom) 2024/765 tanácsi rendelettel módosított (EU, Euratom) 2020/2093 tanácsi rendelet 8. cikkében meghatározottaknak megfelelően nem haladhatja meg a 30 millió EUR-t;
1.	egyetért a Bizottsággal abban, hogy az EGAA-rendelet 4. cikke (2) bekezdésének c) pontjában meghatározott feltételek teljesülnek, és hogy Belgium az említett rendelet értelmében 704 135 EUR összegű pénzügyi hozzájárulásra jogosult, amely 60%-a az 1 173 559 EUR-s összköltségnek, amely a személyre szabott szolgáltatásokra fordított 1 126 559 EUR, továbbá az előkészítő, irányítási, tájékoztatási és nyilvánossággal kapcsolatos, valamint az ellenőrzési és jelentéstételi tevékenységekre fordított 47 000 EUR összegű kiadásokat foglalja magában;
2.	megállapítja, hogy a belga hatóságok 2024. július 19-én nyújtották be a kérelmet, és hogy annak értékelését a Bizottság – a kiegészítő információk Belgium általi benyújtását követően – 2024. november 5-én fejezte be, és erről ugyanazon a napon értesítette a Parlamentet; 
3.	megállapítja, hogy a kérelem a Sappi Lanaken vállalattól elbocsátott 567 munkavállalóra, valamint a Purmo Group Belgium vállalattól elbocsátott 114 munkavállalóra vonatkozik; megjegyzi továbbá, hogy összesen 632 munkavállaló, szinte kizárólag férfiak lesznek megcélzott kedvezményezettek;
4.	hangsúlyozza, hogy Lanaken és Zonhoven munkaerőpiaca hátrányos helyzetben van Limburg egészéhez vagy Flandriához képest, ahol az aktív népességnek a rendelkezésre álló munkahelyekhez viszonyított aránya jelentősen alacsonyabb, mint Limburgban vagy Flandriában; rámutat, hogy a Limburgban rendelkezésre álló ipari munkahelyek száma 2023-ban 15%-kal csökkent;
5.	rámutat, hogy az elbocsátott munkavállalók profilja, akiknek egyharmada legalább 55 éves, 30%-a pedig alacsony iskolai végzettséggel rendelkezik, súlyos munkaerőpiaci korlátot jelent; hangsúlyozza, hogy figyelembe véve az üres álláshelyek csökkenő tendenciáját és annak földrajzi eloszlását, a munkavállalóknak további személyre szabott támogatásra lesz szükségük ahhoz, hogy sikeresek legyenek a foglalkoztatásba való átmenetben; 
6.	emlékeztet arra, hogy a belga hatóságoknak el kell ismerniük az uniós finanszírozás eredetét, biztosítaniuk kell annak láthatóságát, és ki kell emelniük a beavatkozás uniós hozzáadott értékét azáltal, hogy következetes, hatékony és célzott tájékoztatást nyújtanak többféle közönségnek, beleértve a kedvezményezetteknek, a helyi és regionális hatóságoknak, a szociális partnereknek, a médiának és a nyilvánosságnak nyújtott célzott információkat is;
7.	úgy véli, hogy az Unió és a tagállamok társadalmi felelőssége, hogy az érintett munkavállalók számára biztosítsa a jövőbeli foglalkoztatáshoz szükséges képesítések megszerzésének lehetőségét, tekintettel arra, hogy a digitális és ökológiai átállás jelentős hatást gyakorol az ágazatukra, miközben a kereslet csökkenéséhez vezet; üdvözli, hogy a személyre szabott szolgáltatások koordinált csomagját Belgium a célzott kedvezményezettekkel, azok képviselőivel és a szociális partnerekkel konzultálva dolgozta ki;
8.	hangsúlyozza, hogy az EGAA által nyújtott támogatást minden politikai szinten be kell ágyazni az érintett munkavállalókra és a régióra vonatkozó átfogóbb stratégiába, többek között a vonatkozó uniós finanszírozási eszközök támogatásával annak biztosítása érdekében, hogy senki se maradjon le a digitális és az éghajlatvédelmi átállás során;
9.	emlékeztet, hogy a munkavállalóknak nyújtandó személyre szabott szolgáltatások az alábbiakat foglalják magukban: szociális intervenciós tanácsadó, pályaorientáció, tanácsadás és pályaorientáció, aktív munkakeresési támogatás, képzés, átképzés és szakképzés, beleértve a digitális készségek oktatását is, valamint munkahelyi képzés;
10.	megjegyzi, hogy Belgium 2023. december 26-án kezdte meg a személyre szabott szolgáltatások nyújtását a célzott kedvezményezetteknek, és hogy az EGAA-ból igénybe vehető pénzügyi hozzájárulásra való jogosultság időszaka ezért ettől az időponttól kezdődően a finanszírozási határozat hatálybalépésétől számított 24. hónap végéig fog tartani;
11.	megjegyzi, hogy Belgium részéről az EGAA végrehajtásával összefüggésben 2023. november 20-átől kezdődően merültek fel igazgatási kiadások, és hogy ezek a kiadások ezért ettől az időponttól kezdődően a finanszírozási határozat hatálybalépését követő 31 hónapon át lesznek támogathatók az EGAA-ból származó pénzügyi hozzájárulásból;
12.	hangsúlyozza, hogy a belga hatóságok megerősítették, hogy a javasolt intézkedésekhez való hozzáférés és azok végrehajtása során tiszteletben fogják tartani az egyenlő bánásmód és a megkülönböztetésmentesség elvét, és hogy megakadályozzák a kettős finanszírozást;
13.	ismételten hangsúlyozza, hogy az EGAA-ból nyújtott támogatás nem léphet azon intézkedések helyébe, amelyek a nemzeti jog vagy a kollektív szerződések értelmében a vállalkozások felelősségi körébe tartoznak, a juttatás teljes kiegészítő jellegének biztosítása érdekében pedig nem léphet az áthelyezett munkavállalók juttatásainak vagy jogainak helyébe sem; emlékeztet, hogy az EGAA-ból nyújtott finanszírozási támogatást kérelmező tagállamoknak biztosítaniuk kell, hogy a csoportos létszámcsökkentésre vonatkozó nemzeti és uniós jogszabályokban meghatározott követelményeknek eleget tettek, és hogy az érintett vállalkozás ennek megfelelően gondoskodott munkavállalóiról;
14.	felhívja a belga hatóságokat és a többi tagállamot, hogy proaktív módon tegyék meg a megelőző intézkedéseket annak érdekében, hogy az iparágak alkalmazkodjanak a globalizációhoz, valamint a technológiai és környezeti változásokhoz, és megvédjék a munkavállalókat a munkahelyük elvesztésétől és a globalizáció egyéb negatív hatásaitól;
15.	jóváhagyja a jelen állásfoglaláshoz mellékelt határozatot;
16.	utasítja elnökét, hogy a Tanács elnökével együtt írja alá ezt a határozatot, valamint gondoskodjon közzétételéről az Európai Unió Hivatalos Lapjában;
17.	utasítja elnökét, hogy továbbítsa ezt az állásfoglalást és annak mellékletét a Tanácsnak és a Bizottságnak.

